  Виталий Пронин Эрик Мирзоян«Егит усточиос П. Чайковскийлэн дор палъёсаз» 18-тӥяз крезьгуро фестивале пыриськисьёс пӧлын тужгес егитэз вал Москваысь 12 аресъем Эрик Мирзоян.Та шаплы пияш али тодон-валан люка Москваысь П. Чайковский нимо кун консерватория бордын ужась крезьгуръя школаын. Пинал музыкант пӧртэм калыккуспо конкурсъёсын вормисе потылэ. 12 аресказ ӝыны дуннеез котыртӥз ини. Кларнетэн шудӥсь пияшлы чабизы ини Москваысь, Ереванысь, Венаысь, Мадридысь, Парижысь, Копенгагенысь учкисьёс.2012-тӥ арын 18-тӥяз калыккуспо «Щелкунчик» конкурсын со вормисе потӥз но «Зарни Щелкунчик» луиз. Быдэс дуннелы тодмо скрипачен Владимир Спиваковен ӵош концертъёсы пыриськиз. Совето Союзысь калык артист В. Спиваков солы кларнет кузьмаз.- Та инструментэн мон Глазовын, Сарапулын но Ижын шудӥ. Кларнет - дунтэм инструмент ӧвӧл. Огаз конкурсэ мыныкум, аслам кларнетэ пилиськиз, соин ик Владимир Спиваковлэн кузьымез туж интыяз луиз. Мон шумпотӥсько, Удмуртиын ортчись фестивале монэ ӧтизы шуыса. Мон алигес гинэ тодӥ, дано Чайковский Воткинскын вордӥськемын шуыса. Ми, фестивале вуэмъёс, композиторлэн музеяз вуылӥмы. П. Чайковскийлэн усадьбаяз тупатъян-выльдон ужъёс мыно вал ке но, милемлы экскурсия ортчытӥзы, Пётр Ильичлэн рояленыз шудыны лэзизы. Трос тунсыкозэ мон отысь тодӥ. Паймымон мылкыдын но П. Чайковский сярысь тодон-валанъёсын дорысьтыды кошкисько. Мынам 2 яратоно крезьгурчиосы: Карл Вебер но Пётр Чайковский. П. Чайковский кларнетэн шудыны 2 гинэ произведение гожтӥз - «Баркарола» но «В деревне». Кыксэ ик мон шудӥ ини. Та крезьгуръёсты туж секыт дышетыны, но чузъясько соос чебер, - шуэ Эрик Мирзоян.Эн малпалэ, та егит усточи кларнетэн гинэ шудэ шуыса. Анаез Наира Нерсисян верамъя, Эрик крезьгур но кылдытъя. Кылсярысь, солэн вань ини скрипкаен, кларнетэн но фортепианоен шудыны тупась произведениез, романсъёсыз, оркестрен быдэстоно крезьгурез.- Пиелэсь гожтэм крезьгурзэ шудо консерватория бордын ужась школаысь ӵош дышетскись эшъёсыз но дышетӥсьёс. Шонерзэ вераса, мон ӧй малпалля, Эрик музыкант луоз шуыса. Бадӟым пиме крезьгуро школае гожтыны мынӥ вал. Но со интые вань юанъёслы валэктон сётъяз но крезьгурез кылыны быгатэмзэ возьматӥз 4 аресъем Эрик. Валамон ини, нокин но сыӵе пичи муртэ школае ӧз куты. Пие быдэс нунал бӧрдӥз. Ми вадьсын улӥсь бускеле ӝытазе дорамы лыктӥз но юа: ма кариськоды тӥ пиеныды, со тӥляд дугдылытэк бӧрдэ ук. Мугзэ валэктэме бере со жингыртӥз крезьгуръя школалэн кивал-тӥсезлы, соос эшъясько вылэм. Озьы пиме дырызлэсь вазь крезьгуръя школае басьтӥзы. Малпазы вал, нырысетӥ сольфеджио урок бере ик Эрик отысь пегӟоз, нош солы яраз. Озьы Эрик крезьгурлэсь люкиськыны ӧз ни быгаты, - тодаз вае Наира Нерсисян.Галина СЕМЁНОВА Туспуктэмез Наталья Гусевалэн Теги: зарниегитъёс Крезьгур фестиваль Чайковскийлы-175ар  